b'\n_START_ARTICLE_\nRakennusliike Puolimatka\n_START_PARAGRAPH_\nRakennustoimisto A. Puolimatka Oy oli aikoinaan Suomen ensimm\xc3\xa4isi\xc3\xa4 ja suurimpia rakennusliikkeit\xc3\xa4, jonka perusti turkulainen rakennusmestari Armas Puolimatka vuonna 1946.\n_START_SECTION_\nHistoria\n_START_PARAGRAPH_\nNuoruudessaan metsurina ja kirvesmiehen\xc3\xa4 ty\xc3\xb6skennellyt Armas Puolimatka toimi sotien j\xc3\xa4lkeen ty\xc3\xb6njohtajana rakennusty\xc3\xb6mailla Turun seudulla. H\xc3\xa4nen ensimm\xc3\xa4inen oma urakkansa oli Uudenkaupungin telakalle rakennettu levyhalli, josta h\xc3\xa4n teki sopimuksen siihenastista ty\xc3\xb6nantajaansa kuulematta. Puolimatka muutti yrityksens\xc3\xa4 osakeyhti\xc3\xb6ksi jo vuonna 1948. Ensimm\xc3\xa4iset kokemuksensa aluerakentamisesta Puolimatka sai osallistuessaan Patterinhaan kaupunginosan rakentamiseen Turussa 1950-luvun alussa. P\xc3\xa4\xc3\xa4sty\xc3\xa4\xc3\xa4n mukaan p\xc3\xa4\xc3\xa4kaupunkiseudun rakennushankkeisiin Puolimatka perusti toimiston Helsinkiin vuonna 1956; n\xc3\xa4ihin aikoihin Armas Puolimatka solmi l\xc3\xa4heiset suhteet silloiseen Helsingin Ty\xc3\xb6v\xc3\xa4en S\xc3\xa4\xc3\xa4st\xc3\xb6pankin toimitusjohtajaan, my\xc3\xb6hemp\xc3\xa4\xc3\xa4n p\xc3\xa4\xc3\xa4ministeriin ja tasavallan presidenttiin Mauno Koivistoon. Yrityksen toiminta laajeni v\xc3\xa4hitellen koko Etel\xc3\xa4- ja Keski-Suomen alueelle ja se nousi 1960-luvun loppuun menness\xc3\xa4 Suomen kolmen suurimman rakennusalan yrityksen joukkoon. Armas Puolimatka, joka sai vuorineuvoksen arvonimen vuonna 1967, johti yrityst\xc3\xa4\xc3\xa4n vanhalla patruunamaisella otteella vaatien kaikkien p\xc3\xa4\xc3\xa4t\xc3\xb6sten alistamista itselleen. Konsernin kasvaessa t\xc3\xa4m\xc3\xa4 vaikeutui, mink\xc3\xa4 vuoksi Puolimatka nimitti kaikkiin yksik\xc3\xb6ihin omat luottomiehens\xc3\xa4 valvomaan niiden toimintaa. _NEWLINE_Yritys aloitti ensimm\xc3\xa4isen\xc3\xa4 Suomessa teollisen rakennustoiminnan vuonna 1963 ja vuotta my\xc3\xb6hemmin k\xc3\xa4ynnistettiin oma suunnittelutoiminta. Puolimatkan tyt\xc3\xa4ryhti\xc3\xb6 Rakennusvalmiste Oy (my\xc3\xb6hemmin Parma Oy) perusti Forssaan Suomen ensimm\xc3\xa4isen rakennuselementtitehtaan, jonka yhteydess\xc3\xa4 toimi my\xc3\xb6s ikkuna-, ovi- ja kalustetehdas. Elementtirakentamisen my\xc3\xb6t\xc3\xa4 Puolimatka otti k\xc3\xa4ytt\xc3\xb6\xc3\xb6n Suomen ensimm\xc3\xa4iset torninosturit, jotka tulivat tutuiksi etenkin uusien l\xc3\xa4hi\xc3\xb6iden rakennusty\xc3\xb6mailla. Ensimm\xc3\xa4iset ulkomaiset projektinsa Puolimatka aloitti vuonna 1972 Neuvostoliitossa ja toteutti sen j\xc3\xa4lkeen liki 20 vuoden aikana merkitt\xc3\xa4v\xc3\xa4n m\xc3\xa4\xc3\xa4r\xc3\xa4n kansainv\xc3\xa4lisestikin hyvin mittavia hankkeita. Yritys oli yksi Neuvostoliittoon suuntautuneita rakennushankkeita varten perustetun Finn-Stroin p\xc3\xa4\xc3\xa4osakkaista. Kotimaassa Puolimatkan suuria rakennuskohteita olivat mm. Malminkartanon l\xc3\xa4hi\xc3\xb6 Helsingiss\xc3\xa4 sek\xc3\xa4 Kaivokselan ja Myyrm\xc3\xa4en l\xc3\xa4hi\xc3\xb6t ja Tiedekeskus Heureka Vantaalla. Tilikaudella 1984\xe2\x80\x931985 Puolimatka-konsernin liikevaihto oli yli 2,5 miljardia markkaa ja sen palveluksessa oli 6609 ty\xc3\xb6ntekij\xc3\xa4\xc3\xa4. Yrityksen vuonna 1983 valmistunut p\xc3\xa4\xc3\xa4konttori sijaitsi Helsingin K\xc3\xa4pyl\xc3\xa4ss\xc3\xa4._NEWLINE_Vuonna 1984 Hankkija osti Rakennusliike Puolimatkan Armas Puolimatkan perheelt\xc3\xa4 yhdell\xc3\xa4 Suomen taloushistorian suurimmista yrityskaupoista, joissa myyjin\xc3\xa4 on ollut yksityishenkil\xc3\xb6it\xc3\xa4. Neuvotteluja yrityskaupasta k\xc3\xa4ytiin noin vuoden ajan tiukasti salassa julkisuudelta \xe2\x80\x93 Armas Puolimatka oli uhannut katkaista neuvottelut v\xc3\xa4litt\xc3\xb6m\xc3\xa4sti, jos yksikin sana olisi vuotanut julkisuuteen \xe2\x80\x93 ja kauppa julkistettiin tammikuussa 1985. Kauppahinta oli niin salainen, ett\xc3\xa4 johtaja Rauno Puolimatka kirjoitti sen k\xc3\xa4sin kauppakirjaan vasta kaupantekotilaisuudessa eik\xc3\xa4 sit\xc3\xa4 esiintynyt sopimuksesta otetuissa valokopioissa. Vasta Martti H\xc3\xa4iki\xc3\xb6 paljasti vuonna 1997 tarkan kauppahinnan olleen 715,002 miljoonaa markkaa. Kauppaan sis\xc3\xa4ltyi Puolimatkan perheen oikeus ostaa haluamaansa omaisuutta takaisin, mit\xc3\xa4 tapahtuikin yli sadan miljoonan markan arvosta. Hankkijan puolelta kauppaan johti merkitt\xc3\xa4v\xc3\xa4sti se, ett\xc3\xa4 Hankkijan johto oli menett\xc3\xa4nyt uskonsa siihenastisen p\xc3\xa4\xc3\xa4toimialansa maataloustavarakaupan tulevaisuuteen. Kaupan yhteydess\xc3\xa4 Armas Puolimatka j\xc3\xa4i el\xc3\xa4kkeelle ja Puolimatka-konsernin uudeksi toimitusjohtajaksi tuli diplomi-insin\xc3\xb6\xc3\xb6ri Markku Markkola Finn-Stroista._NEWLINE_Puolimatka-kauppa merkitsi k\xc3\xa4\xc3\xa4nnekohtaa Hankkijan historiassa, koska sen my\xc3\xb6t\xc3\xa4 konsernin toiminnan painopiste siirtyi maataloudesta rakennustoimintaan ja rakennusosateollisuuteen. Yhti\xc3\xb6 vaihtoi hieman my\xc3\xb6hemmin nimens\xc3\xa4 Noveraksi. Kauppa osoittautui kuitenkin v\xc3\xa4litt\xc3\xb6m\xc3\xa4sti toteuduttuaan ostajalle ongelmalliseksi. Hankkijan johtoryhm\xc3\xa4n j\xc3\xa4senet joutuivat heti kaupan j\xc3\xa4lkeen erimielisyyksiin siit\xc3\xa4, pit\xc3\xa4isik\xc3\xb6 Puolimatka pilkkoa ja myyd\xc3\xa4 sen osia, j\xc3\xa4tt\xc3\xa4\xc3\xa4 se itsen\xc3\xa4iseksi kokonaisuudeksi vai sulauttaa se ostajayhti\xc3\xb6\xc3\xb6n. Puolimatkasta puhuttiin Hankkijan sis\xc3\xa4ll\xc3\xa4kin alusta l\xc3\xa4htien sisaryhti\xc3\xb6n\xc3\xa4, ei tyt\xc3\xa4ryhti\xc3\xb6n\xc3\xa4. Koska Noveran ja Puolimatkan keskin\xc3\xa4iset suhteet j\xc3\xa4iv\xc3\xa4t j\xc3\xa4rjest\xc3\xa4m\xc3\xa4tt\xc3\xa4, Puolimatkan ty\xc3\xb6ntekij\xc3\xa4t eiv\xc3\xa4t koskaan tunteneet olevansa osa Novera-konsernia. Lis\xc3\xa4ksi Puolimatkalta puuttui toimiva johto, koska konsernin eri yksik\xc3\xb6t olivat aiemmin ilmeisesti hoitaneet asioitaan suoraan yhti\xc3\xb6ss\xc3\xa4 todellista valtaa henkil\xc3\xb6kohtaisesti k\xc3\xa4ytt\xc3\xa4neen Armas Puolimatkan kanssa. _NEWLINE_Novera-yhtym\xc3\xa4 ajautui konkurssiin vuonna 1992 rakennusliikkeen oston osoittautuessa lama-aikaan liian suureksi ja huonosti ajoitetuksi. Konkurssipes\xc3\xa4n suurimpana velkojana Kansallis-Osake-Pankki otti haltuunsa Puolimatkan, ja Noveran rakennusosateollisuuden. Sektorit yhdistettiin ja viel\xc3\xa4 fuusioitiin vuonna 1993 Rakennus-Ruolan kanssa. _NEWLINE_Omistajapankki huomasi kuitenkin, ettei n\xc3\xa4in suurelle yksik\xc3\xb6lle l\xc3\xb6ytynyt ostajaa, ja KOPin fuusioiduttua SYP:n kanssa Meritaksi, myytiin Puolimatkan rakennustoiminta ja rakennussuunnittelu vuonna 1996 Ruotsin toiseksi suurimmalle rakennusyritykselle NCC-yhtym\xc3\xa4lle. Puolimatkan rakennusosateollisuutta myytiin eri puolille: elementtiteollisuus Partekille, ikkuna- ja oviteollisuus Paloheimo Oy:lle._NEWLINE_Vuonna 1996 NCC-Puolimatkan liikevaihto oli runsaat 1,5 miljardia markkaa ja sen palveluksessa oli 1456 ty\xc3\xb6ntekij\xc3\xa4\xc3\xa4. Yhti\xc3\xb6n tuotannosta 45 prosenttia oli asuntoja, 25 prosenttia julkisia rakennuksia ja 22 prosenttia toimistoja. Kansainv\xc3\xa4lisen toiminnan osuus oli kuusi prosenttia.'